ET Euroopa Liidu Teataja L 147/20

LIIKMESRIIKIDE VALITSUSTE ESINDAJATE OTSUS,

1. juuni 2011,

ELi tsiviilkriisiohje missioone ja sõjalisi operatsioone käsitlevate dokumentide käitlemise kohta, millega tunnistatakse kehtetuks otsus 2008/836

(2011/327/EL)

EUROOPA LIIDU LIIKMESRIIKIDE VALITSUSTE ESINDAJAD,

arvestades järgmist:

(1) Liikmesriikide valitsuste esindajate 29. oktoobri 2008. aasta otsuses 2008/836 ELi tsiviilkriisiohje missioone ja sõjalisi operatsioone käsitlevate dokumentide käitlemise kohta (1) nähakse ette, et ELi tsiviilkriisiohje missioonide ja sõjaliste operatsioonide dokumendid arhiveerib kõnealuste missioonide ja operatsioonide lõppemisel nõukogu peasekretariaat. Euroopa Parlamendi ja nõukogu 30. mai 2001. aasta määruse (EÜ) nr 1049/2001 (üldsuse juurdepääsu kohta Euroopa Parlamendi, nõukogu ja komisjoni dokumentidele) (2) ja nõukogu 1. veebruari 1983. aasta määruse (EMÜ, Euratom) nr 354/83 (mis käsitleb Euroopa Majandusühenduse ja Euroopa Aatomienergiaühenduse ajalooarhiivide avalikkusele kättesaadavaks tegemist) (3) kohaldamisel käsitati ELi tsiviilkriisiohje missioonide ja sõjaliste operatsioonide dokumente nõukogu valduses olevate dokumentidena.

(2) Nõukogu 26. juuli 2010. aasta otsuse 2010/427/EL (millega määratakse kindlaks Euroopa välisteenistuse korraldus ja toimimine) (4) artikli 11 lõikes 2 nähakse ette, et nõukogu peasekretariaadist ja komisjonist Euroopa välisteenistusse üle viidud talituste asjaomased arhiivid viiakse üle Euroopa välisteenistuse arhiivi.

(3) Järjepidevuse tagamiseks on vaja, et ELi tsiviilkriisiohje missioone ja sõjalisi operatsioone käsitlevad dokumendid arhiveeriks kõnealuste missioonide või operatsioonide lõppemisel Euroopa välisteenistus.

(4) Otsuse 2010/427/EL artikli 10 kohaselt peaks Euroopa välisteenistus tagama, et liikmesriikide või muude ametiasutuste poolt salastatud dokumente kaitstakse vastavalt Euroopa välisteenistuse julgeolekueeskirjadele.

(5) ELi tsiviilkriisiohje missioone ja sõjalisi operatsioone käsitlevaid dokumente tuleks säilitada Euroopa välisteenistuse arhiivi kindlaksmääratud kohas. Kõnealuseid dokumente käitlevat personali tuleks koolitada ühise julgeoleku- ja kaitsepoliitika dokumentide ja sellega seotud salastatud teabe käitlemise valdkonnas.

(6) Selguse huvides on asjakohane otsus 2008/836 kehtetuks tunnistada,

ON VASTU VÕTNUD KÄESOLEVA OTSUSE:

Artikkel 1

1. Määruse (EÜ) nr 1049/2001 ja määruse (EMÜ, Euratom) nr 354/83 kohaldamisel arhiveerib nõukogu egiidi all läbi viidud või läbi viidavate lõppenud, käimasolevate ja tulevaste ELi tsiviilkriisiohje missioonide ja sõjaliste operatsioonide dokumendid kõnealuste missioonide ja operatsioonide lõppemisel Euroopa välisteenistus ja neid käsitatakse edaspidi Euroopa välisteenistuse valduses olevate dokumentidena.

2. Lõikes 1 osutatud dokumendid ei hõlma dokumente, mis käsitlevad personali, kolmandate isikutega sõlmitud lepinguid ja nendega seotud dokumente, ega ajutisi dokumente.

3. Liikmesriigid abistavad Euroopa välisteenistust lõikes 1 osutatud dokumentide saamisel.

Artikkel 2

29. oktoobri 2008. aasta otsus 2008/836 tunnistatakse kehtetuks.

Artikkel 3

1. Käesolev otsus jõustub järgmisel päeval pärast selle avaldamist Euroopa Liidu Teatajas.

2. Seda kohaldatakse alates päevast, mil Euroopa Liidu Nõukogu peasekretär ja Euroopa välisteenistuse tegevpeasekretär on kokku leppinud, et Euroopa välisteenistusel on olemas vajalik toimimis- ja arhiveerimistaristu.

Brüssel, 1. juuni 2011 eesistuja GYÖRKÖS P.

(1) ELT L 299, 8.11.2008, lk 34.

(2) EÜT L 145, 31.5.2001, lk 43.

(3) EÜT L 43, 15.2.1983, lk 1.

(4) ELT L 201, 3.8.2010, lk 30.